ການຊອກຄົ້ນ ໃນບ່ອນເຮືອບິນ ເຢຍຣະມັນຕົກ ຖືກງົດໄວ້ຊົ່ວຄາວ
ພວກຍາດຕິພີ່ນ້ອງ ຂອງພວກທີ່ເສຍຊີວິດ ໃນເຮືອບິນເຢຍຣະມັນ ໄປຮ່ວມພິທີໄວ້ອາໄລ ໃກ້ກັບບ່ອນເຮືອບິນຕົກ ທີ່ພູ Alps ຂອງຝຣັ່ງ.
ຕຳຫຼວດຝຣັ່ງກ່າວ ໃນວັນເສົາວານນີ້ວ່າ ຄວາມພະຍາຍາມ ຊອກຄົ້ນຫາຢູ່ບ່ອນເຮືອບິນ ຂອງສາຍການບິນ German wings ຕົກນັ້ນ ໄດ້ຢຸດໄວ້ ຢ່າງໜ້ອຍກໍໃນທ້າຍສັບປະດານີ້ ເຈົ້າໜ້າທີ່ກ່າວວ່າ ພວກຕົນໄດ້ພົບເຫັນທັງ ຫີບດຳ ຫຼື black boxes ທັງສອງໜ່ວຍ ແລະຊາກສົບຂອງຜູ້ຄົນ ສຳລັບການ ວິໄຈ DNA ເຮືອບິນເຢຍຣະມັນດັ່ງກ່າວ ໄດ້ເກີດອຸບັດເຫດຕົກລົງໃນເຂດ ພູເຂົາ Alps ຂອງຝຣັ່ງ ເມື່ອວັນທີ 24 ມີນາຜ່ານມາ ໂດຍໄດ້ ສັງຫານພວກຜູ້ຄົນໃນເຮືອບິນທັງໝົດ 150 ຄົນ ບັນດາຄອບຄົວແລະສະມາຊິກຄອບຄົວ ຂອງພວກທີ່ໄດ້ຮັບເຄາະຮ້າຍ ໄດ້ເດີນທາງໄປຮອດບ່ອນທຳພິທີ ໃກ້ກັບບ່ອນເຮືອບິນຕົກ ເພື່ອໄປໃຫ້ກຽດແລະສະແດງຄວາມໂສກເສົ້າ ເສຍໃຈນຳພວກທີ່ເສຍຊີວິດ ໃນຊ່ວງທ້າຍສັບປະດາ ບຸນອີສເຕີນີ້ ເພື່ອປົກປ້ອງຄວາມເປັນສ່ວນໂຕຂອງເຂົາເຈົ້າ ຕຳຫຼວດໄດ້ຫ້າມພວກສື່ມວນຊົນເຂົ້າໄປໃນບ່ອນທຳພິທີ ແລະເຈົ້າໜ້າທີ່ໄດ້ກີດກັນບໍ່ໃຫ້ພວກສື່ມວນຊົນ ໄດ້ເຫັນພິທີຕ່າງໆທັງໝົດ ບັນດາເຈົ້າໜ້າທີ່ສືບສວນ ກ່າວວ່າ ສຽງບັນທຶກຈາກຫີບດຳໜ່ວຍທຳອິດຊຶ່ງພົບເຫັນ ໃນ ເວລາບໍ່ດົນຫຼັງຈາກການຊອກຄົ້ນ ໄດ້ພາໃຫ້ພວກເຈົ້າໜ້າທີ່ສືບສວນສອບສວນ ລົງຄວາມ ເຫັນວ່າ ທ້າວ Andreas Lubitz ຜູ້ຊ່ອຍນັກບິນ ໄວ 27 ປີ ໄດ້ເຮັດໃຫ້ເຮືອບິນລຳນີ້ຕົກ ໂດຍເຈດຕະນາ ທ້າວ Lubitz ໄດ້ລ໊ອກປະຕູບໍ່ໃຫ້ນັກບິນ Patrick Sondheimer ໄວ 34ປີ ກັບຄືນເຂົ້າໄປໃນຫ້ອງນັກບິນໄດ້ ແລະຫຼັງຈາກນັ້ນ ລາວໄດ້ນຳເຮືອບິນ Airbus A320 ໃສ່ເກຍເລັ່ງບິນລົງຢ່າງໄວ ໄປຕຳກັບ ຈ້າຍພູ ບັນດາເຈົ້າໜ້າທີ່ສືບສວນ ກ່າວວ່າ ທ້າວ Lubitz ບໍ່ເອົາຫົວຊານຳຄຳຮຽກຮ້ອງຢ່າງຕົກໃຈຂອງນັກບິນ ໃຫ້ໄຂປະຕູຫ້ອງນັກບິນ ຊຶ່ງສາມາດໄດ້ຍິນສຽງຮ້ອງຂອງນັກບິນ ໃນເຄື່ອງບັນທຶກສຽງຫລື ຫີບດຳນັ້ນ